Il-Prim Ministru Awstraljan Tony Abbott ċaħad li huwa għaġġel wisq meta ħabbar fil-Parlament f’Canberra l-bieraħ li seta’ intlemaħ dak li qed ikun kunsidrat possibilment it-tifrik mill-ajruplan tat-titjira tal-Malaysia Airlines, MH370.  L-ajruplani li ħarġu dalgħodu issa reġgħu lura u rrapurtaw li ma lemħu xejn. Fi żjara uffiċjali f’ Papua New Guinea, Abbott qal li huwa d-dmir tiegħu li jżomm il-familji tal-passiġġieri u l-ekwipaġġ infurmati b’kull żvilupp fit-tiftix għall-ajruplan. L-awtoritajiet identifikat żewġ oġġetti f’ritratti bis-satellita kważi 2,500 kilometru lil hinn mill-kosta ta’ Western Australia, iżda t-temp ħażin, baħar imqalleb, xita u ċpar ma tantx għenu fl-ewwel titjiriet tal-ajruplan Orion (lemin) tal-Royal Australian Air Force. Illum it-temp fl-Oċean Indjan kien aħjar.Ftit qed jgħin il-fatt li l-post huwa remot u l-ajruplani jridu erba’ siegħat biex imorru fuqu u erba’ siegħat oħra biex jerġgħu lura … u dan iħallilhom fuel gġal tfittxija ta’ sagħtejn biss. L-Australian Maritime Safety Authority (AMSA), li qed tikkordina t-tiftix qalet li ħames ajruplani llum qed ifittxu fl-inħawi u ħabbret li bastiment merkantili Norveġiż, is-St Petersburg, wasal ukoll fil-post indikat. Ieħor se jasal sal-lejl.